INDEKS 


PAG-AARAL AT PAGSUSURI SA MGA PANLIPUNANG ISYU AT KALAGAYAN 


Salin ng piling 
mga pahayag 
ni JMS 


PAUNANG SALITA 


Inililimbag ng KARED-TK ang INDEKS Tomo 2, Bilang 1, corrected version, na 
naglalaman ng kompilasyon ng mga piling pahayag at mga talumpati ni 
Kasamang Jose Maria Sison mula Oktubre 2019 hanggang Abril 2020 hinggil 
kay Duterte, hinggil sa imperyalismo, hinggil sa peace talks at hinggil sa 
rebolusyong Pilipino. Lahat ng mga pahayag at talumpati ay malayang salin 
ng KARED-TK maliban sa dalawang artikulo na Paigtingin ang pakikibaka laban 
sa rehimeng Duterte, isulong ang kilusang pambansa- demokratiko ng bayan 
(Disyembre 14, 2019) at Mag-aral ng MKLRP para maging matatag at militante 
sa pakikibaka: Pagbati sa launching ng ika-4 na edisyon ng MKLRP (Oktubre 12, 
2019) at ang buong seksyon ng hinggil sa Peace Talks na upisyal na salin ng 
PAKED-KAWSA nitong Setyembre 2021 na ipinalit sa salin ng KARED-TK. 


Papailalim ito sa anumang upisyal na pagsasaling ilalabas ng Komite Sentral 
ng Partido, National Democratic Front of the Philippines, PAKED, Pambansang 
Komisyon sa Propaganda at iba pang pambansang organo ng Partido. 


Ang pagsisikap na ito ng KARED-TK sa ilalim ng Komiteng Rehiyon ng Timog 
Katagalugan ay pagtugon sa panawagan ng pambansang sentro (KTKS) na 
isalin ang mga makabuluhan at napapanahong mga pahayag at artikulo para 
patuloy na maitaas ang pampulitikang kamalayan ng Partido, Hukbo at baseng 
masa, maging sandatang kaalaman sa gawaing pagpukaw at pulitikalisasyon 
sa malawak na masa ng sambayanan, at paghikayat sa patuloy na pag-aaral sa 
kalagayan ng lipunan at mga tungkulin ng rebolusyon. 


Maliban sa mga salin ng mga piling pahayag ni JMS, gumawa rin ang KARED- 
TK ng kaukulang mga gabay sa pagtalakay/discussion points (INDEKS Talk) 
para makatulong sa ating mga propagandista, organisador at mga edukador at 
mapasigla at mapaunlad pa ang ating mga rebolusyonaryong gawain. 


Tatanggap din ang KARED-TK ng mga komento at/o mungkahi sa pagpapaunlad 
pa ng gawain sa pagsasalin at gayundin sa binalangkas na mga gabay sa 
pagtalakay. Maraming salamat. 

PAIGTINGIN ANG PAKIKIBAKA LABAN SA REHIMENG DUTERTE, cb 
ISULONG ANG KILUSANG PAMBANSA-DEMOKRATIKO NG BAYAN 
Disyembre 14, 2019 


PABULUSOK ANG REHIMENG DUTERTE HABANG SUMUSULONG 8 
ANG REBOLUSYONARYONG KILUSAN 
Disyembre 26, 2019 


PATULOY NA HINAHADLANGAN NG REHIMENG DUTERTE ANG 15 
NEGOSASYONG PANGKAPAYAPAAN AT INILULUNSAD ANG TODO- 

GERA LABAN SA SAMBAYANANG PILIPINO 

Enero 11, 2020 


Ang INDEKS ang opisyal na publikasyon ng KARED-TK na 
naglalaman ng mga pantulong na babasahin para sa mga 


edukador at propagandista sa rehiyong Timog Katagalugan. 

KOMENTO SA HUWAD NA GERA SA DROGA AT SA 
PAGBIBITIW NI ALBAYALDE 


14 OKTUBRE 2019 


Mula't sapul, ang huwad na gera sa droga ay nakadisenyo at ipinatupad upang 
mailuklok si Duterte bilang pinakamataas sa mga druglord at makapangibabaw 
ang sarili niyang pangkat ng mga druglord, mga gobernador at heneral sa 
kalakalan ng iligal na droga. 


Noon pa ma'y nagtagumpay na bilang mga kriminal ang pulisya at ang mga 
upisyal nito tulad nina Bato de la Rosa at Albayalde sa pagtatamasa ng basbas 
ng presidente na patayin ang mga mahihirap na mamamayan para magsilbing 
babala kung sino ang mga panginoon ng kalakalan, at nakinabang mula sa 
korapsyon bilang kabayaran sa kanila para sa pagpatay sa puu-puong libong 
mahihirap na mamamayan at sa pagpapahintulot na iresiklo ang mga drogang 
napapasakamay nila. 


Ang lantad nang kriminalidad at korapsyon ng mga upisyal ng pulisya ay 
isang manipestasyon ng korap, nabubulok at mapagpanggap na katauhan 
ng rehimeng Duterte. Nangako si Duterte na lulutasin ang problema sa iligal 
na droga. Pero pinalubha niya ito para sa kapakinabangan ng sarili niyang 
pangkat ng mga kriminal sa kapangyarihan. 


Ang pagbibitiw ni Albayalde at paghalili rito ng isa pang itinalaga ni Duterte 
ay hindi magdudulot ng mga pagbabagong pabor sa mamamayan. Ang 
punong tagapagtanggol ng mga druglord ay nananatili sa kapangyarihan at 
pinalalampas pa nga ang lantad nang korapsyon ni Albayalde. 


Minamarapat para sa lahat ng mga tapat at interesado sa negosasyong 
pangkapayapaan, bukod sa GRP at sa NDFP, na magpatuloy sa pag-aasikaso 
para sa pagtutuloy ng negosasyong pangkapayapaan hangga't pinahihinulutan 
ng kalagayan. Umaasa kami sa pakikibaka ng mamamayang Pilipino laban 

sa tiraniya, pagtataksil, pandarambong at panlilinlang na lumilikha ng mas 
mainam na kundisyon para sa negosasyong pangkapayapaan. 


Ang anti-pambansa at anti-demokratikong karakter ng rehimeng Duterte 
ang pumukaw sa isang malawak na hanay ng patriyotiko at progresibong 
mga pwersa at sa malawak na masa ng mamamayan para ipanawagan ang 

pagtutuloy ng negosasyong pangkapayapaan bilang daan sa pagsusulong 
at pagsasakatuparan ng lubos na kalayaan ng bansa, demokrasya, hustiyang 
panlipunan, pag-unlad sa ekonomya at kultura at pandaigdigang pagkakaisa. 


KAMALASAN PARA SA PILIPINAS ANG PAGKAKAROON 
NG ISANG PRESIDENTENG WALANG KAKAYAHANG 
MENTAL PARA GAMPANANANG KANYANG PUSISYON 


23 OKTUBRE 2019 


Una, naiulat na si Duterte ay nakakaranas ng matinding sakit mula sa kanyang 
gulugod at kinakailangang bumalik sa Pilipinas. Ngayon, pinagmukhang 
mayroon lamang siyang bahagyang paninigas ng kanyang mga maskulo at 
nakapunta pa sa burol ni Nene Pimentel. 


Kasabay nito, kumalat ang balitang pineke niya ang kanyang malalang sakit 
at biglaang umalis sa Japan dahil hindi siya makakaupo sa unahan kahanay 
ng mga namumuno sa mga bansa, at sa halip ay sa hanay lamang ng mga 
ambassador sa pinakalikurang upuan. 


Ang mga huling kaganapan at mga ulat ay nagdidiin sa katotohanang si 
Duterte ay may pisikal na karamdaman sa isang antas at mas masama pa na 
siya ay may seryosong sakit sa utak na nagpapakita na hindi siya nararapat sa 
kanyang pusisyon. 


Nagpabago-bago ang isip ni Duterte tungkol sa pagpunta niya sa seremonya 
ng pagluluklok sa bagong hari ng Japan. Una sinabi niyang hindi siya pupunta. 
Noong palapit na ang seremonya, nag-desisyon siya na pumunta at gumastos 
ng hindi bababa sa P35 milyong pondo ng bayan at malalaman na lang niya na 
makakaupo pala siya sa huling hanay ng mga upuan. 


Tunay na kamalasan para sa Pilipinas ang pagkakaroon ng isang 
iresponsableng presidente na nagwawaldas lamang ng pondo ng bayan sa 
kanyang mga kapritso at sa isang presidenteng walang kakayahang mental 
para gampanan ang kanyang pusisyon. Ang pinakamasamang katotohanan 
tungkol sa kanyang katauhan ay may sakit siya sa moral--traydor, tiraniko, 
uhaw sa dugo, korap at sinungaling. 

PAIGTINGIN ANG PAKIKIBAKA LABAN SA REHIMENG 
DUTERTE, ISULONG ANG KILUSANG PAMBANSA- 
DEMOKRATIKO NG BAYAN 


Mensahe sa All-/eaders Meeting ng BAYAN Metro Manila 
14 DISYEMBRE 2019 


Mahal na mga kasama sa pakikibaka, 


Nagpapasalamat ako sa Bayan Metro Manila sa pag-anyaya sa akin sa 
pamamagitan ni Ka Mong Palatino na lumahok sa All-/eaders Meeting nila. 
Karangalan at mahalagang pagkakataon na makipagtalakayan sa mga 
namumunong aktibista ng BAYAN sa pinakaimportanteng lungsod ng ating 
bayan. Sa open forum, handa akong sumagot sa mga tanong. 


Napakahalaga ng pagtitipon ninyo upang talakayin ang pambansang 
sitwasyon, mga mayor na kaganapan sa taong ito at paghahanda ng kilusang 
masa para sa susunod na taon. Sa taong ito, pinasidhi ng rehimeng Duterte 
ang mga patakaran at aksyon nitong mapang-api at mapagsamantala at ang 
krisis ng buong naghaharing malakolonyal at malapyudal na sistema. 


Umalagwa ang pagtataksil ng rehimen sa bayan. Nanatili ang lahatang-panig 
na dominasyon ng US sa bayan at patuloy ang pagsuporta nito sa rehimen 
dahil sa pangako nitong durugin ang kilusang rebolusyonaryo at gumawa ng 
mga susog sa konstitusyon ng 1987 na lalo pang magpapaluwag sa pag-aari at 
operasyon ng mga korporasyon ng US at iba pang bansa. 


Kaalinsabay nito, ang pagbebenta sa China ng mga soberanong karapatan sa 
West Philippine Sea at mga likas yaman sa ilalim nito. Bukod pa, nakikinabang 
ang pangkating Duterte sa mga ugnayan nito sa mga sindikatong kriminal na 
Tsino sa pagpupuslit at pagkalat ng mga iligal na droga at iba pang kalakal, 
kabilang na ang bigas at sari-saring kagamitan. 


Umigting ang tiraniya ng rehimen, ang terorismo ng estado at pag-iral ng 

di deklaradong pasistang diktadura. Isinasagawa nang malawakan ang red- 
baiting, pagdukot, maramihang pamamaslang, pag-agaw o pagsira sa mga 
pribadong ari-arian at pandarambong sa kabangyaman. Sa ilalim ng Executive 

Order No. 70, isinasagawa ang militarisasyon at pasisasyon ng gobyerno at 
lipunan. 


Sa ngalan ng anti-komunismo, ginagamit ang mga pasistang kampanya 

para panatilihin ang paghahari ng imperyalismo, pyudalismo at burukrata 
kapitalismo. Magkaakibat ang neoliberalismo at pasismo sa pagsasamantala 
at pang-aapi sa mga anakpawis at sa sambayanang Pilipino. Sa gayon, ibayong 
sumasahol ang pagkaatrasado ng ekonomya, kawalan ng trabaho, malaganap 
na karukhaan at pagsupil sa mga karapatang tao. 


Lumala ang korupsyon. Ginagamit ng pangkating Duterte ang lahat ng 
pagkakataon sa pandarambong. Kabilang dito ang pinalaking pork barrel, 

ang pangungutang sa loob at labas ng bansa, overpricing ng mga proyekto at 
suplay sa mga sibil at armadong ahensya, pinalaking pamimili ng kagamitang 
militar mula sa labas ng bansa at pagpuslit ng droga at iba pang kalakal. 


Garapal na pinakawalan ang mga dating mandarambong at ibinasura ang 
mga kaso laban sa kanila. Kasabwat ngayon ng pangkating Duterte ang mga 
dating mandarambong sa ilalim ng rehimeng Marcos, Arroyo at iba pa. Sadya 
ring pinapayagan ng pangkating Duterte ang mga opisyal ng militar at pulis 
sa pagnanakaw sa mga pondo para sa operasyon, paniktik at saywar, laluna 
ang mga pondo para sa mga pekeng community support projects, pekeng 
pagpapasuko at mga pekeng engkwentro. 


Mas marami pa kayong mailalahad na punto sa inyong pagsusuri at pagtalakay 
sa pambansang kalagayan, laluna na kung magtuon kayo sa karumal-dumal 

na kalagayan at mga hinaing ng mga manggagawa, mga maralitang lunsod 

at mga panggitnang saray na naghihirap ngayon sa pagbagsak ng tunay 

na halaga ng kita, ang paglipad ng presyo ng mga batayang kalakal at 
serbisyo, ang paglala ng disempleyo, ang pagbaba ng kalagayan sa trabaho at 
pamumuhay, kawalan o kasalatan ng mga serbisyo sosyal, ibayong paglaganap 
ng karukhaan at pagsupil sa mga karapatang demokratiko ng mamamayan, 
mga unyon at iba pang organisasyong masa. 


Sadyang sinira at itinigil ni Duterte ang usapang pagkapayapaan upang 
isakatuparan ang ambisyon niyang maging pasistang diktador at mangurakot 
nang parang walang hanggan katulad ni Marcos. Pero nabibigo ang mga 
kampanya ng panunupil at pananakot at lalo pang lumalakas at lumalawak 
ang ligal na demokratikong pakikibaka at armadong rebolusyon. Huwag 

magtaka kung mag-alok ang rehimeng Duterte ng muling pagbubukas ng 
negosasyong pangkapayapaan. 


Noong Disyembre 5, lumabas sa mga peryodiko na nais ni Duterte na 
magkaroon ng negosasyong pangkapayapaan. Seryosong pag-aaralan ng NDFP 
ang pahayag niya alang-alang sa kapakanan ng bayan. Kung magkakaroon man 
ng pormal o impormal na pag-uusap, dapat tuluy-tuloy pa rin ang pakikibaka 
sa lahat ng anyo habang wala pang mga kasunduan na nagpapatupad ng 
makatarungang kapayapaan. Titiyakin ng NDFP na ang usapan ay hindi 

lamang isang taktika para biyakin ang mga rebolusyonaryong pwersa at ang 
nagkakaisang hanay at para pasidhiin pa ang Oplan Kapanatagan at iba pang 
mga oplan ng panunupil. 


Dapat alamin ninyo ang mga pangkalahatan at mga partikular na kalagayan 
at magpalalim sa pagsusuri sa mga atake at panlilinlang ng estado sa 
mamamayan at mga makabayan at progresibong mga organisasyon at kilusan. 
Sa gayon, mapapalakas ninyo ang pagkakaisa at palabang diwa ng inyong 
mga organisasyon at kasapian, maging klaro ang mga isyu, maitakda ang 

mga tungkulin at maging handa kayo sa lalo pang maigting na pakikibaka sa 
darating na taon. 


Mayaman ang karanasan ng pambansa-demokratikong kilusan sa Pilipinas, 
laluna sa Metro Manila. Kung kailan lamang sa kasaysayan, dito nangyari ang 
mga panimulang kilos protesta ng masa sa mga taong 1960, ang Sigwa ng 
Unang Kwarto ng 1970, ang mga higanteng kilos protesta ng 1983 hanggang 
1986 na nagpabagsak sa pasistang rehimen ni Marcos at gayundin ang 
nagpatalsik sa korap na rehimeng Estrada noong 2000-2001. 


Makakahalaw kayo ng mga estratehiya at taktika sa paghimok, pag-organisa 
at pagmobilisa ng malaking bilang ng masa upang ipaglaban ang mga 
pambansa at demokratikong karapatan at ibagsak ang rehimeng malupit at 
korap. Umaasa ako na magkaroon ng mga higanteng rali na bubuuhin ng mga 
martsa ng mga tao mula sa maraming assembly point at pinaghahandaan ng 
mga malawakang noise barrage at iba pang kilos protesta, ng mga lokal na 
rali at mga megaphone broadcast sa bawat kanto, pamamahagi ng polyeto 
at periodikit at mga talakayan sa naghuhumiyaw na isyu sa harap ng mga 
komunidad. 


May mga taktika rin kung paano tugunan ng ibayong militansya ang anumang 

brutalidad na gagawin ng mga pulis at militar. Maasahan at matitiyak ninyo na 
ibayong magiging palaban ang masa kapag lalo pang magiging marahas ang 
mga pulis at militar. Sa antas ng estratehiya, ligal at depensiba at pakikibaka 
sa kalunsuran. Subalit sa antas ng taktika, may mga militanteng paraang 
magagamit para tungunan ang karahasan ng estado. 


Dagdag pa sa kasaysayan at kasalukuyang lakas ng kilusang pambansa- 
demokratiko sa Pilipinas, makakakuha tayo ng inspirasyon at mga aral mula 

sa kasaysayan at kasalukuyang kilusang protesta sa iba't ibang bansa, laluna 
ngayong pumutok ang mga protestang masa laban sa neoliberalismo at 
pasismo sa napakaraming bansa, kabilang kapwa ang mga atrasado't abanteng 
ekonomiya. 


Paborable ngayon sa pambansa-demokratikong kilusan at sa kilusang protesta 
ng masa ng Metro Manila ang paglubha ng krisis ng naghaharing sistema sa 
Pilipinas at krisis ng pandaigdigang sistema ng kapitalismo. Inuudyukan at 
itinutulak ng ibayong pagsasamantala at pang-aapi ang masa na kumilos at 
lumaban sa kaaway upang kamtin ang tagumpay ng bagong demokratikong 
rebolusyon ng sambayanang Pilipino. 


Mabuhay ang Bayan-Metro Manila! 
Maglunsad ng malalaking kilos protesta! 
Patalsikin ang imbing rehimeng Duterte! 
Isulong ang kilusang pambansa-demokratiko! 
Mabuhay ang sambayanang Pilipino! 

PABULUSOK ANG REHIMENG DUTERTE HABANG 
SUMUSULONG ANG REBOLUSYONARYONG KILUSAN 


26 DISYEMBRE 2019 


Bilang Tagapangulong Tagapagtatag ng Partido Komunista ng Pilipinas na 
ginagabayan ng Marxismo-Leninismo-Maoismo, ipinapaabot ko ang aking 
pinakamainit na rebolusyonaryong pagbati sa mga kadre at kasapian nito 

sa kanilang pagpupunyaging palakasin ang kanilang dakila at maringal na 
Partido bilang abanteng destakamento ng uring manggagawa, bilang pinuno 
ng mamamayang Pilipino at lahat ng pwersang rebolusyonaryo sa kanilang 
pakikibaka para sa pambansa at panlipunang pagpapalaya sa pangkalahatang 
linyang bagong demokratikong rebolusyon na may sosyalistang perspektiba. 


Sinasaluduhan ko kayo sa inyong nakamit na mga tagumpay sa pagtugon 

sa kahilingan ng mamamayan para sa rebolusyonaryong pagbabago laban 

sa nabubulok na malakolonyal at malapyudal na sistemang kinukubabawan 
ng dayuhang monopolyo kapitalismo, katutubong pyudalismo at burukrata- 
kapitalismo. Tulad ninyo, iginagawad ko ang pinakamataas na parangal 

sa lahat ng rebolusyonaryong martir at bayani ng Communist Party of the 
Philippines (CPP) at rebolusyonaryong kilusang masa sa kanilang mga 
pagsisikap at sakripisyo para sa pagsasakatuparan ng ating mga tagumpay sa 
pakikibaka para sa pambansang kalayaan at demokrasya. 


Okasyon ito para ipagdiwang ang inyong pakikibaka, mga sakripisyo at 
tagumpay, para suriin ang obhetibong kalagayan ng Pilipinas, ang lumalalang 
krisis at ang oportunidad na ibinibigay nito, lagumin ang inyong mga 
karanasan at matuto mula sa mga positibo at negatibong aral, ipwesto ang 
inyong sarili batay sa kalakasang inyong natamo at tupdin ang mga tungkulin 
at mithiing nas nating makamit sa mga larangan sa ideolohiya, pulitika, at 
organisasyon. 


Lumalalang Krisis ng Naghaharing Sistema 


Ang obhetibong kalagayan ay lalong nagiging paborable sa pagsusulong 

ng demokratikong rebolusyong bayan dahil pinalala ng traydor, tiraniko, 
kriminal, korap at mapanlinlang na rehimeng Duterte ang kronikong krisis ng 
naghaharing sistema sa pagpapatindi ng panunupil at pagsasamantala sa 

mamamayan at itinutulak silang maglunsad ng digmang bayan at lahat ng 
anyo ng paglaban. 


Higit kailanman, pinalala ng rehimen ang atrasadong kalagayan, mataas na 
disempleyo, mababang pasahod, sumisirit na presyo ng mga pangunahing 
bilihin at malawakang kahirapan. Lalong binangkarote nito ang ekonomya 
ng bansa sa pag-iwas nitong ipatupad ang reporma sa lupa at pambansang 
industriyalisasyon, tumataas na konsumong nakasalig sa import at mabilis 
na pagpapalaki sa lokal at dayuhang utang at pagpapataw ng napakataas na 
buwis sa mamamayan. 


Pinakamalala sa lahat, gahiganteng halaga ng pampublikong pondo 

ang napupunta sa burukratiko at pangmilitar na korapsyon at sa bigong 
pagtatangka nitong wasakin ang rebolusyonaryong kilusan at ipataw 

ang pasistang diktadura sa mamamayan. Wasto lamang na ilarawan ang 
rehimeng nagtataguyod ng terorismo ng estado at labis na kasakiman bilang 
pangunahing rekruter ng mga kasapi ng Partido, Pulang mandirigma at iba 
pang rebolusyonaryo. Ito rin ang pinakamahusay na opisyal sa lohistika 

at transportasyon dahil ipinadadala nito ang kanyang mga tropa nito sa 
anihilasyon ng BHB sa mga tereyn na bentahe sa pakikidigmang gerilya. 


Mula nang naging presidente noong 2016, nahumaling si Duterte sa 
paghahangad na wasakin ang rebolusyonaryong kilusan para pagbigyan 

ang imperyalismong US at lokal na reaksyunaryong uri. Sa simula, iginigiit 
niyang siya'y “Kaliwa” at “sosyalista” at nagpapanggap na para sa 
negosasyong pangkapayapaan. Pero ginagamit niya ang pagpapanggap 

na ito para pagtakpan ang kanyang todo-gera laban sa mamamayan at sa 
rebolusyonaryong pwersa sa kanayunan. Ipinatupad niya ang serye ng mga 
hakbanging mapanupil sa ngalan ng masugid na anti-komunismo laluna ang 
mga Proklamasyong 360 at 374 hanggang sa Executive Order 70. 


Gumamit ang rehimen ng pinakabrutal at mapanlinlang na pamamaraan 

para ipatupad ang isang di-deklaradong pasistang diktadura sa buong bayan 
at lantarang batas militar sa Mindanao at sa mga eryang pokus ng atake 

nito. Nagkukubli sa katawagang whole-of-nation approach, ang pakanang 
militarisasyon at paggamit sa gobyerno at buong lipunan bilang pasistang 
aparato ay magastos at hindi produktibo. Kinapopootan ng malawak na masa 
ng sambayanan ang sistematiko at malubhang paglabag sa karapatang pantao 
ng rehimen sa pamamagitan ng red-tagging, pekeng pagpapasuko, pekeng 

engkwentro, ekstra-hudisyal na pamamaslang, pandarambong, panununog, 
pambobomba sa mga komunidad at pangangamkam ng lupa at rekurso ng 
masa para sa mga plantasyon, mina at pagtotroso. 


Ang lahat ng pagsisikap ng rehimeng Duterte para wasakin ang CPP at ang 
rebolusyonaryong kilusang masa ay pawang nangabigo. Kung gayon, dahil 

sa desperasyon, muli niyang binuksan ang negosasyong pangkapayapaan sa 
National Democratic Front of the Philippines noong Disyembre 5. Sa loob ng 
24 oras, inilantad niya at ng kanyang mga opisyal militar at pulis ang masama 
nilang intensyon sa paghahabol nilang ilunsad sa Pilipinas ang usapan at 
dapat ipailalim ang buong NDFP negotiating personnel ang mga sarili nila sa 
pamumuwersa ng kaaway, kontrol at sarbeylans at maging target ng pagpatay 
anumang oras. 


Gayunman, ang kahilingan ng mamamayan para sa makatarungang 
kapayapaan, ang panawagan ng mga tagapagtaguyod ng kapayapaan para sa 
negosasyong pangkapayapaan at ang kagustuhan ng mga anti-militaristang 
seksyon ng rehimeng Duterte ay sumusuporta sa konsistenteng paninindigan 
ng CPP at NDFP na maging bukas sa negosasyong pangkapayapaan at hanapin 
ang lahat ng posibleng paraan para labanan ang lantarang paglabag sa 
karapatang pantao at ipalaganap ang panawagan ng mamamayan para sa 
batayang panlipunan, pang-ekonomya at pampulitikang reporma. Kung gayon, 
nakipagkaisa ang NDFP at GRP na maglunsad ng magkatugong unilateral na 
tigil-putukan mula Disyembre 23, 2019 hanggang Enero 7, 2020 para likhain ang 
paborableng kondisyon sa pagtutuloy ng negosasyong pangkapayapaan. 


Maisasakatuparan ang muling pagtutuloy ng negosasyong pangkapayapaan 
sa muling pagtitibay ng mga mutwal na kasunduan mula sa Hague Joint 
Declaration ng 1992, sa pagpalit sa mga kautusan ni Duterte na nagwakas at 
pumigil sa negosasyong pangkapayapaan at sa paglalatag ng batayan para 
sa Interim Peace Agreement, na isang pakete ng mga kasunduan kabilang 
ang (1) pangkalahatang amnestiya at pagpapalaya sa lahat ng bilanggong 
pulitikal: (2) pag-apruba sa nilalaman ng Comprehensive Agreement on Social 
and Economic Reforms (CASER), partikular ang agrarian reform and rural 
development (ARRD) at national industrialization and economic development 
(NIED): at (3) koordinadong unilateral na tigil-putukan. 


Habang may kasunduan sa tigil-putukan at may probabilidad ng pagtutuloy ng 
negosasyong pangkapayapaan, kailangang maging mapagbantay at militante 
ang CPP at ang buong rebolusyonaryong kilusan laban sa nagpapatuloy 

na pakana ng mga kontra-rebolusyonaryo at mga amo nitong imperyalista 
na naglalayong wasakin at/o pasukuin ang rebolusyonaryong pwersa 

sa kapinsalaan ng pambansa at demokratikong karapatan at interes ng 
mamamayang Pilipino. Hangga't walang pinal na kasunduang nagtitiyak sa 
makatarungang kapayapaan, tungkulin ng mamamayan at rebolusyonaryong 
pwersa na maglunsad ng rebolusyonaryong pakikibaka. 


Ang Lumalakas na Rebolusyonaryong Kilusan 


Di magagapi ang CPP at rebolusyonaryong kilusang masa. Pinanday na sila ng 
higit sa 50-taong rebolusyonaryong pakikibaka laban sa naghaharing sistema 
at lahat ng estratehikong plano na pinapakana ng imperyalismong US at 

ng mga lokal nitong papet na sila'y wasakin. Patuloy silang lumalakas dahil 
higit na nagiging paborable ang mga obhetibong kalagayan sa paglulunsad 
ng armadong rebolusyon at ang malawak na masa ng mamamayan ay 
naghahangad ng rebolusyonaryong pagbabago. Batay sa mga publikasyong 
inilalabas ng CPP, batid kong matatag at buong-lakas nilang itinatatag ang 
sarili sa ideolohiya, pulitika at organisasyon. 


Patuloy nitong ineeduka at sinasanay ang bagong mga kasapi at ang 
lumalaking puu-puong libong kasapian sa teorya at praktika ng Marxismo- 
Leninismo-Maoismo. Bilang pinuno ng rebolusyonaryong kilusan, inilulunsad 
nito ang demokratikong rebolusyong bayan sa pamamagitan ng mahusay na 
pagpapalakas sa sarili, paglulunsad ng armadong pakikibaka at pagpapalakas 
sa nagkakaisang prente. Naglulunsad ito ng gawaing masa at nagtatayo ng 
mga organisasyong masa ng malawak na pinagsasamantalahang uri at sektor 
sa lipunang Pilipino. Patuloy itong nagtatayo ng mga bagong yunit ng Bagong 
Hukbong Bayan (BHB) at mga katuwang na pwersa ng milisyang bayan at mga 
yunit pananggol-sa-sarili sa mga pangmasang organisasyon. 


Nagsasagawa ito ng gawaing alyansa pangunahin sa pamamagitan ng 
pagsandig sa batayang uring anakpawis ng manggagawa at magsasaka, 
paghamig sa mga panggitnang pwersa at pagsasamantala sa mga bitak sa 
hanay ng mga reaksyunaryo para ihiwalay at wasakin ang kapangyarihan 

ng kaaway. Sa kasalukuyan, ang rehimeng Duterte ay napalilibutan ng 
hayag na demokratikong kilusan, ng rebolusyonaryong kilusan, at sa loob ng 
naghaharing sistema, ng konserbatibong oposisyon. Dahil korap, bangkarote 
at dekadente ang reaksyunaryong gobyerno, itinatatag ng CPP ang mga 
organo ng kapangyarihang pampullitika para palitan ang kapangyarihan ng 

reaksyunaryong estado sa kanayunan hanggang sa mahinog ang kondisyon 
para sa pag-agaw sa mga syudad na dinodominahan ng pinagsasamantalahang 
uri. 


Sa balangkas ng gawaing pang-ideolohiya, pampulitika at pang-organisasyon, 
nagsasagawa ang CPP ng regular at napapanahong pagpuna at pagpuna-sa- 
sarili para iwasto ang mga pagkakamali at kahinaan, para pagbutihin ang 
paggawa at estilo ng paggawa at magkamit ng mas malalaki at mahuhusay 

na resulta. Sa balangkas ng kasalukuyang kilusang pagwawasto at sa isang 
panahon matapos ito, nilulutas nito ang problema ng konserbatismo na 

labis na nagdiin sa gawaing masa kapalit ng paglulunsad ng mga taktikal na 
opensiba sa ilang mga erya na kinatatampukan ng labis na dispersal sa maliliit 
na yunit (iskwad at tim) ng hukbong bayan. 


Tinitiyak ng CPP na sa isang larangang gerilya ang kumand ng platun o 
pangunahing yunit ng isang kumpanya ay relatibong konsentrado at may 
kakayahan sa pangangalap ng mga impormasyong magagamit ng BHB, 
pagpaplano at paglulunsad ng mga taktikal na opensiba, habang ang dalawa 
pang platun o segundaryong mga yunit ay relatibong nakakalat para sa 
gawaing masa pero laging nakahanda sa taktikal na opensiba kailanman 
kailanganin. Pana-panahong nagrerelyebo ng tauhan ang BHB sa mga 
tungkuling kombat at di-kombat para paunlarin ang kanilang komprehensibong 
kasanayan. Sa harap ng mahigpit na pagsalakay ng kaaway, mulat ang mga 
yunit ng BHB na agawin ang inisyatiba at maglunsad ng operasyong opensibo 
para sa anihilasyon ng mga yunit ng kaaway, wasakin ang kanilang pasilidad 
at pwersahin silang magbantay ng kanilang pwesto. 


Sa pinakamahusay na tradisyong komunista at makabayan, ang malalakas na 
rehiyon ng rebolusyonaryong kilusan ay nagbabahagi ng mga mahuhusay at 
subok-sa-labanang kadre at Pulang kumander para tulungan ang mahihinang 
rehiyon at itaas ang kakayahang lumaban ng buong rebolusyonaryong kilusan. 
Ang mga rebolusyonaryong pwersang konsentradong inaatake ng kaaway ay 
nakapagpupunyagi sa paggamit ng pangunahin at sekundaryong taktika ng 
pakikidigmang gerilya at nagpapaunlad ng taktika at estratehiya ng kontra- 
kubkob. Ang mga pwersang hindi gaanong inaatake ng kaaway ay naglulunsad 
ng mga taktikal na opensiba bilang pagtulong sa mga yunit na konsentradong 
inaatake ng kaaway. 


Bilang tugon sa kahilingan ng mamamayang Pilipino, determinado ang 

CPP na pamunuan ang BHB tungo sa ganap na pag-unlad ng estratehikong 
depensiba ng digmang bayan, mula sa gitnang bahagi tungo sa abanteng 
bahagi, sa pamamagitan ng malaganap at masinsing pakikidigmang gerilya. 
Ang namumunong mga organo ng CPP ay nagpapaunlad ng koordinasyon at 
inter-operabilidad ng dalawa o tatlong magkakatabing larangang gerilya para 
sa depensa at opensa. Determinado ang buong CPP na magtatag ng bagong 
mga larangang gerilya sa pamamagitan ng pagtatagumpay sa mga labanan at 
kampanya sa direksyon ng pagpapaunlad ng maraming kumpanya ng BHB at 
kalauna'y tutungo sa yugto ng estratehikong pagkapatas. 


Dahil sa lumalalang krisis ng naghaharing sistema at pagkamuhi ng 
mamamayan sa paghaharing teror at kasakiman ni Duterte, naging imposible 
na para sa mga mapamwersa at mapanlinlang na makinarya ng estado na 
tukuyin at supilin ang buong rebolusyonaryong pwersa at mga aktibidad nito. 
Ang sariling korapsyon at brutalidad ang humihila pababa sa mga buhong na 
ahente ng imperyalismo, pyudalismo at burukrata-kapitalismo. Habang lalo 
silang nagiging marahas at mapanakot, lalong maghahangad ang mamamayan 
na maglunsad ng lahat ng anyo ng paglaban. 


Bumubulusok na ang rehimeng Duterte sa impyerno at hindi na ito 
makaapuhap ng solusyon mula sa kanyang mga among imperyalista 

para mapangibabawan ang lumalakas na rebolusyonaryong kilusan ng 
mamamayang Pilipino. Sa kabila ng pagpapataw ng lahatang-panig na 
dominasyon sa Pilipinas, higit na tinitingnan ng US si Duterte bilang kahinaan 
kaysa isang asset dahil sa kabiguan nitong tuparin ang kanyang pangakong 
wasakin ang rebolusyonaryong kilusan at habang hinahayaan niya ang China 
na makakuha ng mga bentahe na humahamon sa mga pang-ekonomya at 
panseguridad na interes ng US sa Pilipinas. 


Kasabay nito, habang pinepresyur ang rehimeng Duterte na garapalang isuko 
ang soberanong karapatan ng Pilipinas, hindi maagap na tinutupad ng China 
ang kanyang mga pangakong ibigay ang napakalalaking pautang at overpriced 
na proyektong imprastruktura. Ito'y sa kabila ng pataksil na pagpapaubaya sa 
soberanong karapatan ng Pilipinas sa West Philippine Sea at mayamang mina 
ng langis, gas at yamang dagat nito ganundin ang tagibang na kasunduan sa 
China para tuklasin at dambungin ang rekursong enerhiya at imonopolisa ang 
pagtatakda ng halaga ng gastos at impormasyon sa produksyon. 

Lumalalang Krisis ng Pandaigdigang Kapitalistang Sistema 


Nasa malubhang krisis ang pandaigdigang kapitalistang sistema. Ang mayor 
na mga kapitalistang ekonomya, ang itinuturing na umuusbong na mga 
pamilihan, at ang maraming atrasadong ekonomya ay dumaranas ng depresyon 
mula nang pumutok ang krisis sa ekonomya at pinansya noong 2008. Ang 
estratehikong paghina ng US ay bumilis dahil sa magastos at walang-tigil 

na gerang agresyon at ang pagkabangkarote ng mga patakarang neoliberal 

sa ekonomya. Naging lantaran ang proteksyunismo ng US at sinisisi ang 
monopolyo-kapitalistang estado ng China sa pagkakaroon nito ng malalaking 
sarplas sa eksport sa kalakalan sa US at paggamit ng mga empresang pag-aari 
ng estado at pagpaplano ng estado para masamantala ang mga konsesyong 
pang-ekonomya, pangkalakalan at teknolohikal mula sa US sa pagkakamit ng 
mga estratehikong layunin sa ekonomya at seguridad. 


Magkakakontra na ngayon ang dating pangunahing magkakakampi sa 
neoliberal na globalisasyon sa ilang dekada. Ang tunggalian sa kanilang hanay 
ang pangunahing mukha ng umiigting na kontradiksyong inter-imperyalista. 
Lumitaw ito sa panahong desperado ang US sa kanyang estratehikong 
paghina pero nasa posisyon pa rin siya na ilantad ang kalagayan ng China 

na nakatuntong sa gabundok na utang at para isabotahe ang akumulasyon 

ng sarplas na kapital nito sa pamamagitan ng Belt and Road Initiative. 
Aasahan natin ang mas marami pang tunggaliang lilitaw mula sa dalawang 
imperyalistang kapangyarihan sa Pilipinas, sa South China Sea, East Asia at sa 
iba pang rehiyon sa daigdig. 


Ang mabilis na lumalalang krisis ng pandaigdigang sistemang kapitalista ay 
nagdudulot ng higit na pagtindi ng kontradiksyong inter-imperyalista. Ang 
mga tradisyunal na imperyalistang kapangyarihang pinangungunahan ng US 
at ang bagong mga imperyalistang kapangyarihang pinangungunahan ng 
China at Russia ay nahaharap sa isang mapait na sagupaan para sa muling 
paghahati ng daigdig. Kasabay nito, nagresulta ang krisis sa pagtindi ng 
pagsasamantala at pang-aapi sa mamamayang proletaryado kapwa sa mga 
abanteng kapitalistang bayan at atrasadong mga bayan. Kung gayon, nakikita 
natin ngayon ang walang-kapantay na paglawak at pagtindi ng protestang 
bayan sa pandaigdigang saklaw, laluna laban sa neoliberalismo at pasismo. 
Ang kasalukuyang mga protestang bayang nagaganap sa buong daigdig ay 
indikasyon ng mas malalaking pakikibaka ng mamamayan ng daigdig para sa 

pambansang pagpapalaya, demokrasya at sosyalismo laban sa imperyalismo at 
lahat ng reaksyon. 


Marami-raming bilang ng di-armadong kilusang masa ang may potensyal 

na matransporma sa digmang bayan para lutasin ang susing usapin ng 
pampulitikang kapangyarihan sa harap ng tumitinding tendensya ng mga 
imperyalista at reaksyunaryo na gamitin ang pasistang teror para ipagpatuloy 
ang pinakamalalalang anyo ng pagsasamantala sa ilalim ng neoliberalismo. 
Ang rebolusyong Pilipino ay tinatangkilik ng umuusbong na popular na 
pandaigdigang paglaban sa imperyalismo at reaksyon. Kung gayon, mapabibilis 
nito ang kanyang pagsulong at higit na pagpapalakas sa kanyang tungkulin 
bilang tapamandila ng pandaigdigang proletaryong rebolusyong sosyalista 
laban sa imperyalismo. 


Mabuhay ang Partido Komunista ng Pilipinas! 

Mabuhay ang demokratikong rebolusyong bayan na may sosyalistang 
perspektiba! 

Mabuhay ang proletaryado at mamamayang Pilipino! 

Mabuhay ang proletaryado at mamamayan ng daigdig! 

Mabuhay ang proletaryong internasyunalismo at anti-imperyalistang 
pagkakaisa ng mamamayan! 


PATULOY NA HINAHADLANGAN NG REHIMENG 
DUTERTE ANG NEGOSASYONG PANGKAPAYAPAAN 
AT INILULUNSAD ANG TODO-GERA LABAN SA 
SAMBAYANANG PILIPINO 


11 Enero 2020 


Sa kabila ng pangkalahatang pambansang tagumpay ng magkatugong 
deklarasyon ng unilateral ceasefire na naganap mula Disyembre 23, 2019 
hanggang Enero 7, 2020, ang rehimeng Duterte ay naglabas ng mga pahayag 
sa publiko na patuloy na pumipigil at humahadlang sa negosasyong 
pangkapayapaan at ginagawang imposible ang muling pagbubukas nito sa 
pagitan ng mga karampatang otorisadong panel ng GRP at NDFP. 

Hayagang tinututulan ng mga pahayag-militar ni Duterte ang muling 
pagbubukas ng negosasyong pangkapayapaan. Tumatanggi siyang kilalanin 
ang pag-iral ng demokratikong gubyernong bayan at pag-iral ng mga teritoryo 
nito sa mga larangang gerilya upang idiin lamang na pinalalampas niya ang 
mga paglabag sa mga pinakahuling kasunduang sa tigil putukan ng kanyang 
mga armadong tauhan at na ipagpapatuloy niya ang kanyang todo-gera laban 
sa armadong rebolusyonaryong kilusan ng sambayanan. 


Ang mga pinakamatataas nyang upisyal militar (Esperon, Lorenzana, 

Ano, Galvez at Santos) ay nagpahayag na tutol sila sa negosasyong 
pangkapayapaan sa pagitan ng karampatang otorisadong kinatawan ng GRP 
at ng NDFP at mas nanaisin pa nilang ipagpatuloy ang militarisasyon at 
pasisasyon ng gubyerno at lipunan sa ilalim ng Executive Order No. 70. 


Sinasabi nilang hindi na kinakailangan ang negosasyong pangkapayapaan 
dahil nasa yugto na sila ng pagwasak sa BHB bago ang 2022. 
Ipinagmamayabang nila na bukas lamang sila sa negosasyon para sa pagsuko 
sa isang venue sa Pilipinas sa ilalim ng kanilang kontrol. Ipinagmamalaki 
nilang sila ay nasisiyahan na sa itinatakbo ng kampanyang saywar ng mga 
pekeng pagpapasuko, mga pekeng engkwentro at mga deklarasyon ng persona 
non grata. 


Iginigiit din nila na ang malakolonyal at malapyudal na naghaharing sistema 
ay hindi nangangailangan ng anumang repormang pang-ekonomya panlipunan 
at pampulitika upang malutas ang mga ugat ng digmang sibil at sa anumang 
kaso, ang NDFP ay hindi dapat mabigyan ng puwang na makibahagi sa 
anumang karangalan para sa pagpapatupad at implementasyon ng anumang 
reporma bilang resulta ng negosasyong pangkapayapaan. 


Ang sambayanang Pilipino ay dapat na nabubuhay na sa ilalim ng isang 
industriyalisadong paraiso na walang panlipunang inhustisya, malawakang 
disempleyo, mababang kita at malaganap na kahirapan. Ang taksil, tiraniko, 
mamamatay tao, korap at sinungaling na rehimeng Duterte ay dapat 
nilulutas ang lahat ng problema upang hindi na kailanganin ang negosasyong 
pangkapayapaan. 


Sa totoo ang papalalang krisis ng lokal na naghaharing sistema at ng 
pandaigdigang sistemang kapitalista at ang tumitinding kalagayan ng 
pagsasamantala at pang-aapi ay higit na nagiging paborable para sa 

pagpupursige at ibayo pang pagpapalakas ng armadong rebolusyonaryong 
kilusan ng sambayanang Pilipino sa kanilang bagong demokratikong 
rebolusyon para sa pambansa at panlipunang paglaya. 


Sa aktwal, sinasabihan ng rehimeng Duterte ang mga inaapi at 
pinagsasamantalahang mga masa ng sambayanang Pilipino at ang kanilang 
rebolusyunaryong pwersa (ang NDFP, ang CPP, ang BHB at ang mga lokal na 
organo ng kapangyarihang pampulitika) na imposible na ang negosasyong 
pangkapayapaan hanggang sa pagtatapos ng rehimen at mas mabuti pang 
maghanda para sa estratehikong depensiba at mga taktikal na mga opensiba 
laban sa mas mas malalaking pagsalakay ng kanilang kaaway. 


Ang armadong rebolusyonaryong kilusan ng sambayanang Pilipino ay may 
mayamang karanasan at nakapag-ipon ng mga tagumpay sa pagbigo sa mga 
kampanyang militar ng mga rehimen ng kaaway mula kay Marcos hanggang 
kay Duterte, kasama ang mahigit tatlong taon ng kasalukuyang rehimen. 
Maaari nilang samantalahin ang papatinding krisis ng naghaharing sistema 
at ang poot at kagustuhan ng bayan para sa rebolusyonaryong pagbabago. 
Nagkamit sila ng lakas sa pagsusulong ng bagong demokratikong rebolusyon 
sa pamamagitan ng matagalang digmang bayan. 


Malayang salin ng RIB sa ilalim ng KARED-TK 
2020 

